A red sign with a rooster on it

Description automatically generatedPranešimas žiniasklaidai

2025 m. gruodžio 8 d.

Vilnius

**„Candy POP“ įsigijo Latvijos parduotuvių tinklą „Snackoland“**

Lyderiaujantis specializuotas saldžiųjų produktų ir užkandžių prekybos tinklas Baltijos šalyse „Candy POP“ stiprina savo pozicijas, įsigydamas didžiausią šios kategorijos žaidėją Latvijoje – parduotuvių tinklą „Snackoland“.

„Per pastaruosius ketverius metus, veikdami Baltijos šalių mastu, įsitikinome savo strategijos veiksmingumu – sukūrėme integruotą verslo modelį, efektyviai apjungiantį mažmeninę ir didmeninę prekybą. „Snackoland“ įsigijimas leis sparčiau įgyvendinti plėtros planus Latvijoje ir būti dar geriau pasiekiamiems vartotojų“, – sako „Candy POP“ bendraįkūrėjas ir grupės vadovas Dovydas Juškys.

Iki šiol „Candy POP“ Latvijoje valdė 6 parduotuves didžiausiuose Rygos prekybos centruose, užsitikrindama stiprų matomumą ir lojalią auditoriją sostinėje. „SnackoLand“ įsigijimas suteikia galimybę plėsti tinklą į kitus šalies regionus.

Įsigytos parduotuvės netrukus po sandorio bus integruotos į „Candy POP“ tinklą. Pokyčius lydės ryškūs parduotuvių atidarymo renginiai, kurie tradiciškai pritraukia dideles minias ir aktyvų vietos bendruomenių dalyvavimą.

Pasak Dovydo Juškio, greito vartojimo prekių rinka yra itin dinamiška ir konkurencinga, todėl „Candy POP“ dėmesį skiria ne tik produktų asortimento formavimui, bet ir paklausos kūrimui. „Mūsų vartotojai daug laiko praleidžia naršydami socialiniuose tinkluose, nuolat stebime pasaulines skaitmenines tendencijas ir jas operatyviai pritaikome Baltijos regiono auditorijai – žadiname pirkėjų smalsumą, greitai atliepiame paklausos pokyčius ir pasiūlome produktus, kurie tampa naujais pirkėjų atradimais“, – teigia Dovydas Juškys.

Be mažmeninės prekybos, „Candy POP“ stiprina ir savo didmeninės prekybos tinklą – šiuo metu bendrovės produktai pasiekia daugiau nei 20 prekybos tinklų ir apie 3 000 prekybos vietų visose Baltijos šalyse. Įmonės partnerių gretose – „Rimi“, „Maxima“, „Selver“, „Circle K“ ir kiti didieji rinkos dalyviai.

**Apie „Candy POP“**

„Candy POP“ yra pirmaujantis specializuotas mažmeninės prekybos tinklas Baltijos šalyse, siūlantis rinktinius saldumynus, užkandžius ir gėrimus, kurių didžioji dalis atkeliauja iš JAV, Azijos ir kitų egzotinių kraštų. Įmonė valdo 36 parduotuves Lietuvoje, Latvijoje, Estijoje ir Lenkijoje. 2024 m. konsoliduota „Candy POP“ įmonių grupės apyvarta siekė 22 mln. eurų.

**Daugiau informacijos**

Eglė Rakauskaitė

„Candy POP“ atstovė žiniasklaidai  
egle@noagency.lt |+370 619 66107